CELEX: 62017CN0124
Language: et
Date: 2017-03-10 00:00:00
Title: Kohtuasi C-124/17: Eelotsusetaotlus, mille on esitanud Vergabekammer Südbayern (Saksamaa) 10. märtsil 2017 – Vossloh Laeis GmbH versus Stadtwerke München GmbH

6.6.2017   
            
            
               ET
            
            
               Euroopa Liidu Teataja
            
            
               C 178/8
            
         Eelotsusetaotlus, mille on esitanud Vergabekammer Südbayern (Saksamaa) 10. märtsil 2017 – Vossloh Laeis GmbH versus Stadtwerke München GmbH
   (Kohtuasi C-124/17)
   (2017/C 178/09)
   Kohtumenetluse keel: saksa
   
      Eelotsusetaotluse esitanud kohus
   
   Vergabekammer Südbayern (Lõuna-Baierimaa riigihangete vaidlustuskomisjon)
   
      Põhikohtuasja pooled
   
   
      Vaidlustuse esitaja: Vossloh Laeis GmbH
   
      Vastustaja: Stadtwerke München GmbH
   
      Eelotsuse küsimused
   
   
               1.
            
            
               Kas liikmesriigi õigusnormid, mis seavad ettevõtja tulemusliku eneserehabiliteerimise (Selbstreinigung) tingimuseks, et viimane selgitab mitte üksnes uurimisasutustega, vaid ka hankijaga aktiivset koostööd tehes põhjalikult kuriteo või väärteo ning seeläbi tekitatud kahjuga seotud asjaolusid, on kooskõlas direktiivi 2014/25/EL (1) artikliga 80 koosmõjus direktiivi 2014/24/EL (2) artikli 57 lõike 6 teise lõiguga?
            
         
               2.
            
            
               Juhul kui eelotsuse küsimusele a vastatakse eitavalt: Kas direktiivi 2014/24/EL artikli 57 lõike 6 teist lõiku tuleb kõnealuses kontekstis tõlgendada nii, et ettevõtja on tulemuslikuks eneserehabiliteerimiseks kohustatud selgitama hankijale asjaolusid vähemalt sellises ulatuses, et viimasel oleks võimalik hinnata, kas ettevõtja võetud eneserehabiliteerimismeetmed (tehnilised ning organisatsiooni ja töötajatega seotud meetmed ning kahju hüvitamine) on sobivad ja piisavad?
            
         
               3.
            
            
               Direktiivi 2014/24/EL artikli 57 lõikes 4 sätestatud fakultatiivsete kõrvaldamise aluste puhul on hankemenetlusest kõrvaldamise periood või tähtaeg vastavalt direktiivi 214/24/EL artiklile 57 kuni kolm aastat alates asjaomase sündmuse toimumise kuupäevast. Kas asjaomase sündmuse all tuleb mõista juba direktiivi 2014/24/EL artikli 57 lõikes 4 loetletud kõrvalejätmise aluste realiseerumise kuupäeva või on määrav kuupäev, mil hankija sai kõrvaldamise aluste olemasolust teada kindlate ja ümberlükkamatute tõendite põhjal?
            
         
               4.
            
            
               Kas juhul, kui direktiivi 2014/24/EL artikli 57 lõike 4 punktis d loetletud kõrvaldamise koosseis on täidetud ettevõtja osalemisega kartellikokkuleppes, on asjaomane sündmus direktiivi 2014/24/EL artikli 57 lõike 7 tähenduses kartellikokkuleppes osalemise lõpetamine või hankija teadasaamine kõrvaldamise aluste olemasolust kindlate ja ümberlükkamatute tõendite põhjal?
            
         
      (1)  Euroopa Parlamendi ja nõukogu 26. veebruari 2014. aasta direktiiv 2014/25/EL, milles käsitletakse vee-, energeetika-, transpordi- ja postiteenuste sektoris tegutsevate üksuste riigihankeid ja millega tunnistatakse kehtetuks direktiiv 2004/17/EÜ (ELT L 94, 28.3.2014, lk 243).
   
      (2)  Euroopa Parlamendi ja nõukogu 26. veebruari 2014. aasta direktiiv 2014/24/EL riigihangete kohta ja direktiivi 2004/18/EÜ kehtetuks tunnistamise kohta (ELT L 94, 28.3.2014, lk 65).